คลังสั่งตบเท้ารีดภาษีหลังรายได้ทรุดตํ่า
รมช.คลัง สั่งไล่ล่าภาษีเพิ่มขึ้นหลัง 2 เดือนแรกทรุดต่ำ ศุลกากรสรรพสามิตรอดตัว รายได้เดือนแรกเกินเป้าอักโข
14 พ.ย. 2555

รมช.คลัง สั่งไล่ล่าภาษีเพิ่มขึ้นหลัง 2 เดือนแรกทรุดต่ำ ศุลกากรสรรพสามิตรอดตัว รายได้เดือนแรกเกินเป้าอักโข
นายทนุศักดิ์ เล็กอุทัย รมช.คลัง ที่กำกับดูแล 3 กรมภาษี เปิดเผยว่า การจัดเก็บรายได้จากภาษีในปีงบประมาณ 2556 ช่วง 2 เดือนแรกต่ำกว่าคาดการณ์เล็กน้อย ดังนั้นในปีนี้กรมจัดเก็บภาษีจะต้องเพิ่มความเข้มข้นในการจัดเก็บรายได้ให้มากขึ้นกว่าปีที่ผ่านมา โดยเชื่อว่ารัฐบาลจะสามารถจัดเก็บรายได้ตามเป้า 2.4 ล้านล้านบาทแน่นอน เพราะได้เพิ่มประสิทธิภาพ
นางเบญจา หลุยเจริญ อธิบดีกรมศุลกากร เปิดเผยว่า การจัดเก็บรายได้ในเดือน ต.ค. 2555 เดือนแรกของปีงบประมาณ 2556 มีจำนวน 5.24 หมื่นล้านบาท เพิ่มขึ้นจากช่วงเดียวกันของปีก่อน 1.64 หมื่นล้านบาท เป็นรายได้ที่จัดเก็บได้โดยภาษีกรมศุลกากร 1.08 หมื่นล้านบาท สูงกว่าช่วงเดียวกันปีก่อน 3,060 ล้านบาท จากการจัดเก็บอากรขาเข้าสินค้าที่สําคัญ เช่น ยานบก อุปกรณ์และชิ้นส่วนประกอบ เครื่องจักรกล เครื่องจักร เครื่องใช้ไฟฟ้า อุปกรณ์เหล็ก ผลิตภัณฑ์เภสัชกรรม
ขณะที่เป็นการจัดเก็บรายได้ให้หน่วยงานอื่น 4.16 หมื่นล้านบาท เพิ่มขึ้นจากช่วงเดียวกันปีก่อน 1.34 หมื่นล้านบาท เป็นการจัดเก็บภาษีมูลค่าเพิ่ม 2.92 หมื่นล้านบาท ภาษีสรรพสามิตอีก 8,496 ล้านบาท รายได้ส่วนใหญ่เพิ่มขึ้นจากสินค้าหมวดยานยนต์ชิ้นส่วนประกอบ ยาสูบและผลิตภัณฑ์เครื่องดื่ม สุรา ไวน์ เครื่องจักร เครื่องใช้ไฟฟ้า เครื่องหอม เครื่องสําอาง นอกจากนี้ยังเก็บภาษีเพื่อมหาดไทยได้อีก 3,911 ล้านบาท
สําหรับการจัดเก็บรายได้ของปีงบประมาณ 2555 กรมศุลกากรจัดเก็บรายได้สุทธิ 1.18 แสนล้านบาท สูงกว่าประมาณการ 1.34 หมื่นล้านบาท หรือ 12.74% 
ขณะที่นายสมชาย พูลสวัสดิ์ อธิบดีกรมสรรพสามิต เปิดเผยว่า การเก็บภาษีเดือนแรกของปีงบประมาณ 2556 จัดเก็บได้ 3.7 หมื่นล้านบาท สูงกว่าเป้า 4,000 ล้านบาท จากภาษีน้ำมันและรถยนต์ที่มีตัวอย่างมาก คาดว่าทั้งปีจะเก็บได้ตามเป้าที่ตั้งไว้ 4.1 แสนล้านบาท แม้ยังไม่มีการปรับขึ้นภาษีดีเซล